
Zadeva: 
Pravilnik o seznamu postopkov, v katerih je vključena oddaja vlog v sistem VEM – v medresorsko usklajevanje
V prilogi vam v medresorsko usklajevanje vam pošiljamo osnutek Pravilnika o seznamu postopkov, v katerih je vključena oddaja vlog v sistem VEM (EVA 2016-3130-0018) in vas prosimo, da nam svoje morebitne pripombe sporočite najkasneje do 17. 2. 2016.  V kolikor v tem roku vašega stališča ne bomo prejeli, bomo smatrali, da se s predlogom navedenega pravilnika strinjate.
Obrazložitev:

Portal e-VEM se nadgrajuje s sklopom novih funkcionalnosti, potrebnih za oddajo zahtevkov in pripadajočih obračunov za nadomestila plač (refundacije). Poleg tehnične rešitve je potrebno zagotoviti tudi pravne podlage, zato je pripravljen osnutek Pravilnika o seznamu postopkov, v katerih je vključena oddaja vlog v sistem VEM.

OPIS TRENUTNEGA STANJA 

Nadomestila plač izplačujejo zavarovancem v breme obveznega zdravstvenega zavarovanja njihovi delodajalci. Zavod za zdravstveno zavarovanje Slovenije povrne delodajalcem izplačana nadomestila po predložitvi zahtevka, kateremu morajo priložiti pravilno in popolno izpolnjeno Potrdilo o upravičeni zadržanosti od dela (bolniški list) in druge obračunske dokumente. Hrbtno stran potrdila pa lahko nadomesti računalniško izpisan zahtevek, ki vključuje vse podatke, zahtevane na hrbtni strani potrdila, in je potrjen z žigom in podpisom odgovorne osebe pri delodajalcu (obračun). 

V kolikor želi delodajalec vložiti zahtevo za refundacijo nadomestila plač, si lahko trenutno pomaga z excelovim pripomočkom, ki ga je pripravil ZZZS. Delodajalec mora za vsako nadomestilo (za vsakega delavca posebej) izpolniti obračun, na katerega vnese podatke o delavcu, razlogu zadržanosti, obdobju zadržanosti, delovni obveznosti, osnovah za izračun nadomestila plače in prispevkih za obvezna socialna zavarovanja. 

V letu 2014 je bilo na ZZZS oddanih 566.364 obračunov, od tega je bilo 522.113 refundacij (za osebe v delovnem razmerju). 

INFORMATIZACIJA POSTOPKA PREKO E-VEM 

Iz obstoječega stanja izhajajo ugotovitve, da trenutno postopek poteka ročno in na papirju ter je relativno kompleksen, saj zahteva večkratno ročno prepisovanje podatkov, tiskanje, lastnoročno podpisovanje in preračunavanje nadomestila na dveh mestih, tako pri delodajalcu kot tudi kontrolo na strani ZZZS. V nadaljevanju povzemamo bodoče  informatizirane izboljšave:

•
Omogoči se vnos zahtevka in pripadajočih obračunov preko spletnega obrazca portala e-VEM. S tem se za manjše delodajalce, ki za obračun plač in nadomestil uporabljajo enostavnejše informacijske rešitve, omogoči sodobna elektronska pot komunikacije z upravnim organom (ZZZS) v okviru storitev e-VEM za podjetja in podjetnike. 

•
Omogoči se preverjanje vnesenih podatkov obračuna še pred oddajo zahtevka in informativni izračun nadomestila za posamezen obračun. S to funkcionalnostjo se omogoči delodajalcu, da ob vnosu podatkov s pomočjo formalnih in logičnih kontrol čim bolj zmanjša možnost napak pri vnosu. 

•
Omogoči se elektronsko oddajanje zahtevkov in pripadajočih obračunov kot e-VEM postopek. To pomeni, da lahko delodajalec ves čas postopka spremlja status oddane vloge. 

•
Omogoči se uvoz podatkov za zahtevek in obračun iz izvornih računovodskih aplikacij. S to funkcionalnostjo se zagotavlja ključna korist za velike delodajalce, saj odpade potreba po večkratnem ročnem vnosu podatkov. 

•
Omogoči se pregledovanje vloženih zahtevkov. S pregledom vloženih zahtevkov se pridobijo koristi na strani delodajalca, ki je vložil zahtevek za refundacijo, saj lahko kadar koli sam preveri v kakšnem statusu je zahtevek in za katere obračune je bilo izvedeno plačilo. 

Ocena prihrankov za poslovne subjekte ob 100 % uporabi elektronskega postopka znaša 870.813,10 €, ob 100% uporabi elektronskega postopka in kadrovskega vmesnika pa je prihranek ocenjen v višini 1.465.812,02 €. 
Ocena prihranka časa ZZZS v primeru uvedbe elektronskega postopka uveljavljanja pravice do nadomestila plače med začasno zadržanostjo od dela je 36.742,25 ur, hkrati pa je ocenjen prihranek ZZZS zaradi večje kontrole in posledično manjšega števila zavrnitev v višini 214.300,00 €.
S spoštovanjem,


Boris Koprivnikar

minister
Priloga: Osnutek Pravilnika o seznamu postopkov, v katerih je vključena oddaja vlog v sistem VEM

